
MOTTO: 

„Eu cunosc ca Patrie a mea toată acea întindere de loc 

unde se vorbeşte româneşte şi ca Istorie națională: istoria 
Moldovei întregi, înainte de sfâşierea ei, a Valahiei şi a fraților 
din Transilvania.” 

(Mihail Kogălniceanu, Cuvânt introducător la cursul 

de istorie națională, rostit la 14 Noiembrie 1843 la Academia 
Mihăileană din laşi) 


GREŞELI SĂVÂRŞITE 


Războiul balcanic 


Prăbuşirea Turciei europene, prezisă şi aşteptată ca o scadenta 
istorică, este astăzi un fapt îndeplinit. 


Ea s-a săvârşit provocând o zguduire care a cutremurat toate Statele, 
mari şi mici, interesate în echilibrul de mai înainte, pentru 
menținerea căruia diplomaţia a depus până în ultimul moment 
zadarnice stăruințe. Dispariţia Turciei din cuprinsul Europei nu 
putea să nu provoace acest zdruncin. 


Locul Turciei europene a fost luat de cele patru State creştine din 
Balcani, care au crescut şi s-au întărit în vederea acestei moşteniri. 
Uitând interesele care le desparteau şi rivalitatile care le făceau să se 
duşmănească, aceste State şi-au dat mâna spre a porni împreună 
lupta contra Turciei. Războiul a fost pornit, în derâdere, în numele 
Crucii şi cu scopul mărturisit de a obține reforme pentru creştinii 
subjugati de Semilună. Dar ținta lui adevărată a fost cucerirea 
teritoriilor turceşti din Europa şi posesiunea marilor lor bogății. 


Turcia, sleită de revolutiuni interne, dezorganizată de lupte intestine 
şi slăbită de un conflict în afară, pentru ultima ei posesiune africană, 
n-a putut rezista, loviturii. Fără armată organizată şi bine servită, ea 
a înregistrat înfrângeri peste înfrângeri, iar când, mai târziu, s-a 
putut reculege şi adăposti în locuri întărite, n-a mai avut bani şi nici 
alte mijloace spre a putea schimbă soarta războiului. 


Azi este nevoită să încheie o pace, care este sinonimă cu sfârşitul 
Turciei în Europa, după o existență glorioasă de aproape cinci 
secole. 


Cu plecarea Turciei din Europa, Statele creştine din Balcani 
lichidează azi — cu concursul părtinitor al Puterilor Mari — mai tot 
ce a rămas dintr-o dominatiune care se întindea odinioară până sub 
zidurile Vienei. 


Războiul balcanic a tras o cortină istorică peste o tragedie care a 
zguduit de multe ori Europa. 


Interesele româneşti periclitate 


Sub ochii noştri şi în preajma noastră s-a petrecut acest eveniment. 
S-a petrecut în afară de noi, cu toate că şi noi eram printre cei 
chemaţi a ne spune cuvântul. S-a petrecut în dauna noastră, fiindcă 
lipsiți de patriotism, de energie şi de orientare, n-am ştiut să apărăm 
interesele țării şi ale întregului neam. 


De mult era stabilit ca o axiomă şi pentru noi şi pentru alții, că orice 
schimbare în Balcani şi, mai cu seamă, o schimbare echivalentă cu 

însăşi desființarea Turciei europene, nu va putea avea loc fără o 
validitate a intereselor noastre. 


Fără a fi un stat balcanic, România are interese multiple în Balcani. 


În primul rând are interesul ca ea, la gurile Dunării, în apropierea 
imediată a Peninsulei Balcanice, să-şi păstreze rolul preponderent la 
care e chemată de numărul populației sale, de forța ei de Stat si, mai 
ales, de serviciile pe care le-a adus, în această parte a Europei, 
civilizației apusene. În al doilea rând, România are un număr 
însemnat de conationali în dreapta Dunării, a căror soartă n-o poate 
jertfi. Si, in fine, România are un contact direct cu Peninsula 
Balcanică prin Dobrogea, posesiunea ei transdunăreană. Această 
provincie, care i-a fost redată în urma războiului din 1877-78, in 
schimbul Basarabiei răpite, i-a fost redată în condiții care nu-i 
asigură posesiunea în deplină siguranță. Abătându-se de la 
principiile enunțate în sânul Congresului din Berlin, Comisiunea 
europeană care a delimitat granița sudică a Dobrogei, a lăsat această 
graniță fără nici o apărare strategică şi, îndeosebi, fără cetatea 
Silistra care, prin pozitiunile sale dominante si îngrozitoare, 
constituie cheia Dobrogei noastre. 


Asupra acestei cetăți noi avem şi drepturi istorice vechi, de pe 
vremea lui Mircea cel Bătrân, care a fost stăpânitorul ei şi al întregii 
Dobroge româneşti şi dreptul recent juridic, bazat pe prescriptiunile 
Congresului din Berlin. Numai faptului că în anul delimitării 
graniței sudice a Dobrogei, noi am fost prea slabi — ca orice Stat în 
urma unui război —, spre a pretinde cu succes dreptul nostru, se 
datoreşte împrejurării că cetatea Silistra a rămas din nenorocire a 
Bulgariei, aşa cum a voit reprezentantul Rusiei în comisiunea de 
delimitare. 


De atunci însă noi n-am renunțat niciodată la această cetate, a cărei 
posesiune ne este necesară pentru apărarea strategică a Dobrogei şi 
dacă am lăsat să treacă momente favorabile, fără a profita de ele, 
cum a fost războiul bulgaro-sârb din 1885 sau când Bulgaria şi-a 
anexat Rumelia, nu urmează de aici că ne-am împăcat cu gândul ca 
cetatea Silistra, cheia Dobrogei noastre, să rămână a Bulgariei pentru 
totdeauna. 


Neglijarea unei datorii patriotice 


Cu deosebire era indicat ca la începutul războiului balcanic şi, mai 
ales, atunci când am prevăzut că Bulgaria se va alege cu o mărire 
atât de considerabilă, până a deveni amenințătoare pentru noi, era 
indicat ca noi să formulăm pretenţiile României şi să le manifestăm 
cu toată energia de care poate dispune forța noastră de Stat 
organizat. 


N-am făcut însă aceasta; n-am făcut nici măcar ce a făcut guvernul 
român din 1903, care folosindu-se de tulburările de atunci din 
Macedonia, cel puţin, a trimis Puterilor o notă circulară prin care le 
expunea în mod vag că România n-ar putea tolera o schimbare în 
Balcani fără o luare în consideraţie a intereselor româneşti. 


La începutul războiului balcanic tara n-a fost la înălțimea 
împrejurărilor. Partidele politice erau preocupate numai de existența 
şi întărirea lor. Trecuseră aproape două luni de la izbucnirea 
conflictului balcanic şi n-a aflat nimeni, nu s-a spus de către nimeni 
că, în această fază hotărâtoare a conflictului, România şi-ar fi 
formulat vreo pretenţie, c-ar fi pus vreo condiţie. 

Abia târziu de tot guvernul şi-a adus aminte de datoria lui de a 
preciza postulatele României, dar fiindcă nu le-a precizat şi impus la 
timpul oportun, a trebuit să le expună în urmă cu timiditate şi re- 
zervă, într-un chip care trăda dezorientare şi o totală jertfire a 
intereselor româneşti. 


În schimb, nu ne-au lipsit manifestări de mândrie. Mesajul de 
deschidere a Corpurilor legiuitoare a asigurat cu emfază pe 
reprezentanţii Națiunii că „glasul Țării va fi ascultat”. Cuvântul a fost 
apoi repetat deseori de către primul ministru, iar organele chemate a 
vorbi în numele guvernului asigurau în toate părțile că „suntem 
gata”. 


Adevărul era însă altul. Adevărul era, că pierzând momentul 
prielnic: de a pune condiţii la începutul războiului, ba chiar înainte 
de declararea lui, umblam — cuvântul e crud, dar exprimă realitatea 
— umblam cu cerşitul. Ne-am pus sub pulpana protectoare a 
Monarhiei austro-ungare, la a cărei politică suntem infeudati cu 
prețul atâtor interese vitale ale Neamului şi am primit, fără să roşim, 
vestea că Austro-Ungaria se declară gata a se face avocatul cauzei 
noastre. Ba am primit cu mulțumire această veste şi am respirat uşor 
când am aflat-o. 


Concursul Austriei 


Este evident că în schimbul serviciilor ce i-am adus şi a necesității 
absolute pentru dânsa, de a avea prietenia noastră, aveam dreptul 
de a cere concursul Austriei, ca şi de altminteri al celorlalte Puteri 
din Tripla Alianţă cu care mergem. Dar Austria ne-a dat un concurs 

pe care nu-l putem aprecia. Tot ce a facut pentru noi, a facut cu 
jumătate de inimă, tot ce a cerut pentru noi, a cerut cu jumătate de 
gură. Când a propus ca să fim şi noi chemaţi la Conferinţa 
Ambasadorilor din Londra, alăturea de celelalte State, care deşi 
interesate în Balcani au păstrat neutralitatea, a fost de ajuns gestul 
negativ al unei singure Puteri, ca Austria să-şi retragă propunerea. 
Când a intervenit la Sofia, aşa zicând, în favoarea noastră, a 
intervenit pe un ton care îngăduia orice refuz din partea Bulgariei. 


Prin noi înşine 


Recunosc că nici nu se putea altfel şi au fost naivi aceia care au 
aşteptat mai mult. Fiecare Stat îşi apără, în primul rând, propriile lui 
interese. Demonstratiile de prietenie vin în urmă. Ori Austria, care 
este în conflict cu Serbia, n-are nici un interes să se pună rău cu 
Statul bulgar. Are destui duşmani, ca să nu-şi creeze cu tot 
dinadinsul duşmani noi. De prietenia noastră e sigură. l-am dovedit- 
o cu prisosinta in curs de treizeci şi cinci de ani şi i-am dat această 
dovadă cu atâta umilință, că nici nu se poate aştepta la un gest 
ireverentios din partea noastră. Vina e a noastră, căci n-am înțeles că 
apărarea intereselor româneşti nu poate privi, în primă şi ultimă 
instanţă, decât pe Statul român. 


Nu sunt dintre aceia care trimit lăncii Monarhiei habsburgice. 
Recunosc că în împrejurările geografice în care ne găsim şi dată fiind 
politica amenințătoare a Imperiului rus, nu ne rămâne altă soluție 
decât de a merge cu Austro-Ungaria. Admit această soluţie, cu toate 
că mă doare prigonirea la care sunt supuşi românii din Ungaria. Dar 


dacă tratamentul lor este atât de aspru, vina e şi a noastră, căci nu 

cutezăm a face să se audă protestul nostru ca Stat. Dacă am formula 
un asemenea protest, el ar avea răsunet şi la Viena şi la Budapesta. 
Ar stârni oarecare vâlvă. Dar vâlva ar trece şi ar rămâne numai 
convingerea că sistemul trebuie schimbat. De represalii nu avem a 
ne teme. Austro-Ungaria are de noi aceeaşi nevoie ca şi noi de 
dânsa. Supărarea i-ar trece; ba sunt chiar încredințat ca i-ar urma 
raporturi mai normale, mai prieteneşti. Cu o atitudine demnă, un 
Stat, ca şi un om, nu poate decât câştiga. 


Dar pentru a avea o asemenea atitudine şi spre a putea apăra 
interesele româneşti în toate direcţiile, trebuie ca în mintea 
conducătorilor țării să fie înrădăcinată convingerea că interesele 
româneşti nu pot avea alt apărător decât pe însuşi Statul român, că 
România nu-şi poate părăsi destinele în alte mâni străine. 


Şi o asemenea convingere trebuie să fie însoţită de o conştiinţă clară 
a acestor interese româneşti. Numai în asemenea caz vom fi feriti de 
dibuiri vătămătoare şi de şovăieli care înjosesc şi taie orice avânt. 


Dacă bărbaţii de stat, care decid în vremea de fata de soarta 
României, ar fi avut o asemenea convingere şi o asemenea conştiinţă 
limpede a intereselor româneşti, ei n-ar fi avut față de evenimentele 
din Balcani o atitudine dibuitoare, care a lăsat calea deschisă unor 
mari primejdii amenințătoare pentru întregul Neam românesc. 

ROMANII TRANSDUNARENI 


Pentru românii transdunăreni 


Când a izbucnit conflictul balcanic, datoria guvernului român era cu 
totul indicată. Chiar sau tocmai luând de bună asertiunea Statelor 
balcanice că urmăresc numai obținerea de reforme pentru creştinii 
din Turcia, guvernul României trebuia să încheie o convenție cu 
guvernele din Sofia, Belgrad, Atena şi Cetinie, după care reformele 
proiectate nu puteau face abstracție de drepturile dobândite de 
românii din Balcani sub dominatiunea otomană. Din contra, aceste 
drepturi urmau să fie lărgite. 


Aceasta era prima datorie a guvernului nostru în ceea ce priveşte pe 
românii de peste Dunăre, mai ales că guvernul nu se putea înşelă 
asupra intentiunilor Statelor balcanice. 


In dreapta Dunării locuiesc de veacuri mase compacte şi importante 
de români. 


În Serbia, ei ocupă întreaga vale a Timocului, rezemată de Dunăre, 
unde numărul lor este, după ultimele statistici, de 350.000. 

În Bulgaria se află aşezaţi de-a lungul țărmului Dunării şi multe din 
oraşele limitrofe bulgăreşti, ca Vidinul, Turtucaia, Silistra etc., au o 
populație însemnată românească. 


Mai numeroşi sunt românii din Macedonia, urmaşii direcți ai 
colonilor romani din Dacia Aureliană. Aici numărul românilor este 
chiar după statisticele cele mai controversate, de mai bine de un 
milion. Ei sunt răspândiți în toată valea Pindului şi în regiunile care 
vor reveni Albaniei viitoare. 


Românii macedoneni 


Românii macedoneni constituie majoritatea populaţiei oraşelor din 
Macedonia, cărora le dau un colorit românesc. Ei au mari aptitudini 
comerciale şi un dar deosebit pentru artele industriale. Cele mai de 
seamă dintre lucrările de artă din Balcani se datorează geniului 
românesc. 


Românii macedoneni nu se mărginesc, de altminteri, numai la 
îndeletnicirile comerciale şi industriale. Având o mare înclinare 
pentru literatură şi pentru luptele politice, ei au dat un mare 
contingent de notabilitati pe aceste tărâmuri. O bună parte dintre oa- 
menii noştri politici sunt — ca şi mulți din burghezimea noastră 
comercială — de origine macedo-română. Ei au dat figuri mari şi 
românilor transcarpatini, ca mitropolitul Şaguna şi frații Mocioni, 
familia Dumba, care a ocupat o situatiune proeminentă la Viena, a 
fost de asemenea de origină româno-macedoneană. 

Dar — si aceasta o însemnez cu intristare — românii macedoneni au 
dat o serie întreagă de oameni mari duşmanilor lor celor mai 
inversunati: grecilor. 


Pe vremea când conştiinţa națională a românilor macedoneni nu se 
trezise încă bine, atunci când nesuferitul jug turcesc cimentase 
legături trainice de solidaritate creştină, mulți români macedoneni, 
pierzând firul etnic, au avut o mare înclinare pentru helenism, care 
reprezenta pe atunci singura cultură creştină în Balcani. 


Cu multă iscusinta, pionierii pan-helenismului au ştiut să atragă in 
orbita lor pe aceşti români macedoneni, în care au văzut valoroase 
elemente de cucerit. 


Primindu-li-se copiii în şcolile greceşti, îmbibându-se cu ideile şi 
sentimentele greceşti, românii macedoneni s-au simțit atât de atraşi 
de helenism, încât mulți dintre dânşii au făcut operă de adevărați 
patrioţi greci. Întemeietorul Academiei Naţionale din Atena a fost 
românul macedonean Sina. Întemeietorul Şcolii Politehnice din 
capitala Greciei a fost tot un român macedonean. Unitatea cea mai 
prețioasă a flotei militare greceşti poartă numele unui român 
macedonean, al lui George Averof, care şi-a lăsat toată averea 
Statului grecesc. 


A trebuit un concurs fericit de împrejurări, a trebuit să vină, mai 
ales, opera de expansiune românească în Balcani, începută de Mihail 
Kogălniceanu în 1864, ca aceşti români macedoneni să revină la 
conştiinţa națională şi să scape încetul cu încetul de mrejele 
helenismului. 

Duşmănia grecească si bulgărească 


Astăzi toți românii macedoneni înțeleg, îşi dau seama, că cel mai 
primejdios duşman al lor este helenismul şi de aceea ei luptă cu 
hotărâre împotriva lui. 


Această luptă a luat proporţiile unui adevărat martirolog. Răsună şi 
astăzi strigătele de durere şi de jale ale românilor macedoneni 
împotriva prigonirii greceşti. Cu o sălbăticie adevărat balcanică, 
favorizată de incapacitatea administrativă a turcilor, grecii s-au 
dedat la cele mai cumplite acte de cruzime împotriva românilor din 
Macedonia. N-au respectat nici viețile, nici avutul, nici cinstea 
familiilor macedo-române. 


Şcolile româneşti din Macedonia au fost închise, bisericile româneşti 
au fost pângărite cu binecuvântarea patriarhului grec din 
Constantinopol, iar astăzi aceste urgii s-au înzecit pe urma faptului 
că grecii au ajuns stăpânii teritoriilor locuite de români. 


În mijlocul ticăloşiilor şi destrabalarii din Balcani, românii 
macedoneni n-au avut alti prieteni decât pe turci si pe albanezi. Dar 
turcii au fost prea incapabili spre a le putea da un ajutor eficace, iar 
albanezii au gemut şi ei de pe urmele tiraniilor administrative. 


Acolo unde românii macedoneni nu erau persecutați de greci, erau 
maltratati de bulgari. Căci şi bulgarii, care au avut totdeauna 
veleități asupra Macedoniei, au văzut cu ochi răi pe românii de 
acolo. Bande bulgare au devastat, de câte ori au putut, casele 
românilor macedoneni; ele şi-au întins acțiunea criminală până şi în 
inima României, în capitala Bucureşti, unde câte un român 
macedonean, la adăpostul legilor româneşti, lucra pentru 
consângenii săi din țara natală. 

Garantii pentru românii macedoneni 


Intrebarea ce se pune astăzi este următoarea: Care trebuie să fie 
soarta românilor transdunăreni? 


Răspunsul e simplu, firesc, dictat de însăşi împrejurările de peste 
Dunăre. 


În statele limitrofe, Bulgaria şi Serbia, unde numărul românilor este 
mai mic, românii trebuie să se bucure de toate libertățile pe care 
principiile civilizației moderne le recunosc tuturor națiunilor. Ei 
trebuie să fie feriti de orice tendință de deznaționalizare, ca să-şi 
poată cultiva limba şi păstra datinile naționale. Deşi de aceeaşi 
religie cu bulgarii şi sârbii, românii trebuie să aibă biserica lor 
națională. 


Şcolile româneşti din Serbia şi Bulgaria trebuie să primească ajutorul 
Statului român, ajutor recunoscut şi consacrat de guvernele din Sofia 
şi Belgrad. Şcolile, bisericile şi aşezămintele de binefacere ale ro- 
mânilor din Bulgaria şi Serbia trebuie să fie recunoscute persoane 
morale şi juridice, ca să poată primi legate şi să poată sta în fața 
tribunalelor. 


Acesta e minimul cererilor pe care trebuie să le formulăm în 
favoarea românilor din Bulgaria şi Serbia şi datoria guvernului 
român e de a fi intransigent în această privinţă. 


Cât despre românii macedoneni, postulatele noastre merg mai 
departe. 


In haosul macedonean, haos căruia ultimul război balcanic nu-i 
pune capăt, ființa etnică a românilor macedoneni nu poate fi jertfită, 

pierdută. Ei au acolo drepturi aborigene şi conditiunile politice şi 
etnografice îndreptățesc a cere pentru dânşii cea mai largă 
autonomie. 


Dacă unii oameni politici de la noi fără crez național, fără judecată 
critică şi fără putere de muncă, îşi închipuie că românii din 
Macedonia sunt meniti pieirii, ei se înşeală amar. 


Puterea de rezistenţă națională e invincibilă. O vedem la polonezi, la 
finlandezi şi la toate celelalte neamuri subjugate. O vedem la evrei, 
care dezrădăcinați de pe pământul țării lor şi imprdastiati peste tot 
globul, îşi păstrează ființa lor etnică, rezistând tuturor 
vicisitudinilor, tuturor prigonirilor, fără nici un sprijin şi fără nici o 
speranță de a mai avea un Stat. 


Cum am putea crede că românii macedoneni, stabiliți de două mii 
de ani pe pământul lor şi după ce au rezistat atâtor prigoniri, ar 
putea înceta de a fi tocmai azi, când ideea de naţionalitate 
înregistrează atâtea izbânzi. Statul român nu poate rămâne 
indiferent față de soarta lor. Românii macedoneni nu-i pot servi 
drept obiect de precupetire politică şi România are datoria de a-şi 
înzeci sfortarile pentru apărarea românismului transdunărean. 


Dacă socotelile Europei nu vor îngădui să se creeze, în Macedonia, o 
stare de fapt şi de drept, la fel cu cea din Elveţia, cu cantoane 
naționale şi cu respectarea tuturor drepturilor ce decurg din 
caracterul etnic al locuitorilor, atunci românii macedoneni să fie 
alipiti noului Stat albanez. Dar această alipire să nu fie o subjugare. 
Un dualism albano-român e singura solutiune echitabilă, cu atât mai 
uşor de realizat cu cât înşişi albanezii sunt partizanii lui. 


Să nu uităm că noua stare de lucruri din Balcani, creată de războiul 
contra Turciei şi de intervenţia Europei, nu poate fi decât provizorie. 
Prea sunt mari competitiunile, rivalitățile şi chiar duşmăniile dintre 

aliaţii balcanici de azi, ca noua stare de lucruri să poată dură mult 
timp. Noi lupte crâncene sunt în perspectivă. Cazanul balcanic va 
continua să fie în fierbere şi, în aşteptarea luptelor ce se anunţă, ro- 
mânii macedoneni nu trebuie să renunțe nici la speranțele, nici la 
dezideratele lor. Ei vor avea un punct de sprijin în Statul albanez şi 
dacă vor şti să ducă o politică cuminte, vor sfârşi prin a obține 
preponderența ce li se cuvine. 


Până atunci Statul român nu trebuie să-i piardă din vedere, ci 
dimpotrivă, să le acorde sprijinul cel mai franc şi mai eficace. Dacă 
State străine, ca Italia şi Austro-Ungaria, nu se sfiesc, din motive pur 
politice şi strategice, să ia apărarea albanezilor; dacă State mari îşi 
creează colonii îndepărtate, spre a le apăra apoi, făcând jertfe 
enorme de sânge şi de bani, cu atât mai mult se cuvine ca Statul 
român să-şi apere consângeni de ai săi, stabiliți de milenii în locurile 
unde trăiesc. 


Pentru această apărare Statul român să nu crute nici un sacrificiu, 
căci o parcelă din organismul românesc atrofiată, va slăbi întregul 
organism. 

GRANITA DOBROGEANA. 
POSESIUNEA CETATII SILISTRA 


Raporturile noastre cu Bulgaria 


Cu intervenția în favoarea românilor transdunăreni, Statul român n- 
a epuizat însă seria obligatiunilor ce decurg pentru dânsul din 
mersul noilor evenimente din Balcani. O altă problemă, tot atât de 
gravă, dacă nu şi mai gravă, fiindcă priveşte direct siguranţa lui şi 
deci şi existența românismului întreg, trebuie să-i solicite atenția: 
problema raporturilor sale cu Bulgaria. 


Dintre toate țările balcanice, Bulgaria are cele mai multe puncte de 
atingere cu România, fiindcă granița româno-bulgară este cea mai 
lungă. În cursul timpurilor trecute, când Bulgaria nu era încă un stat 
format, raporturile dintre noi şi dânsa au fost bune. Bune în sensul 
că noi am servit totdeauna de adăpost bulgarilor în contra 
prigonitorilor lor turci, bune în sensul că am împărtăşit pe bulgari cu 
binefacerile culturii noastre şi bune mai ales prin faptul că bulgarii 
n-avuseseră încă chip să-şi manifeste adevăratele lor sentimente 
pentru noi. 

Dar de când bulgarii au venit la viata modernă, de când noi ne-am 
vărsat sângele spre a le da libertatea, am avut prilejul să cunoaştem 
acest popor şi ne-am putut convinge că el este incapabil de orice 
sentiment; chiar sentimentul recunostintei, pe care îl au şi oamenii 
primitivi, îi lipseşte. De origine fino-mongola, crestinati de slavi, 
bulgarii au zelul neofitului şi se arată mai slavi decât toți slavii, fiind 
duşmanii cei mai neîmpăcați ai adevăratei civilizatiuni. De bunurile 
acestei civilizatiuni ei se servesc numai întrucât pot servi scopurilor 
lor barbare şi josnice. 


Pe acest tărâm se întâlnesc cu inspiratorii lor ruşi care, de asemenea, 
au numai o fereastră deschisă spre Europa şi care au păstrat tot 
fondul lor asiatic. Tot aşa şi bulgarii. În Peninsula Balcanică, nu 
turcii au reprezentat adevăratul asiatism, ci bulgarii. Crime peste 
crime, pumnal şi măceluri, bombe şi incendii, iată istoria cea mai 
modernă a Bulgariei contemporane. 


Mânaţi de aceste sentimente sălbatice, bulgarii întâlnesc în calea lor 
civilizația noastră latină, cu care nu se pot împăca. Ei văd în tara 
noastră o pană vârâtă între dânşii şi ruşi. Şi fiindcă tendinţa lor este 
să trăiască în imediată vecinătate cu ruşii, pentru ca împărtăşirea 
sufletească slavă să fie desăvârşită, ei sunt duşmanii de moarte ai 
României. Agitatia criminală bulgară de acum doisprezece ani, care 
a culminat în asasinarea unui bun român macedonean şi care a fost, 
de fapt, îndreptată în contra siguranţei Statului român, n-a fost decât 
începutul duşmăniei bulgare. În viitor vom avea întregimea acestei 
duşmănii. 

Măsuri de apărare 


De aceea se cuvine să luăm din timp măsurile noastre de apărare. 
Câtă vreme Bulgaria a fost o țară mică, turbulentă, frământată de 
patimi, duşmănia bulgară nu avea pentru noi decât o importanță 
relativă. Dar cu o Bulgarie mărită, aşa cum va ieşi din actualul 
război, această duşmănie devine un factor de căpetenie, de care va 
trebui să ținem într-una seama. De aceea — o zic încă o dată —, să 
ne luăm măsurile noastre. 


Luarea acestor măsuri se impunea din primul moment al războiului 
balcanic. 


Imediat după declararea războiului, noi trebuia să facem cunoscut la 
Sofia, fără reticente, că n-am putea privi cu indiferență creşterea 
puterii Statului bulgar. Trebuia să cerem compensații. 


Când zic compensații, înțeleg Cadrilaterul Ruseiu- Silistra-Şumla- 
Varna, pe care trebuia să-l ocupăm milităreşte, dacă nu ne-ar fi fost 
dat de bună voie. 


Am făcut o dată greşeala de a nu-l lua, în 1878, când ne-a fost oferit 
şi nu trebuia s-o repetăm acum, renunțând la ocuparea lui. 


Dar dacă am pierdut din nou prilejul de a ne spori tara cu un 
teritoriu a cărui populatiune, în majoritate musulmană, preferă 
dominatiunea română celei bulgăreşti, nu trebuia, cel putin, să 
comitem greşeala de a reduce cererea de compensatiuni la o 
derizorie cesiune de teritoriu de-a lungul graniţei dobrogene şi pe 
țărmul Mării Negre. 


O asemenea cesiune are aparența unei compensatiuni, fără a fi 

altceva decât o parodie de compensatiune. Ce ne trebuie nouă o 

fâşie îngustă şi stearpă de-a lungul graniței actuale? Ce ne trebuie 

nouă câțiva noi kilometri la Marea Neagră? Să construim un port 
militar la Mangalia? Dar avem localități mai indicate pentru un 
asemenea port: avem Tekir-Ghiolul, cu totul în apropierea 
Constanţei, port uşor de apărat cu tunul din două părți: şi de la 
Mangalia, şi de la Constanţa. 


Nu trebuia să venim cu o asemenea cerere, care constituie — o repet 
— o adevărată derâdere. 


Neocupând Cadrilaterul Ruseiu-Varna, ne rămânea o singură 
pretenţie de formulat: să ni să dea cetatea Silistra, bineînțeles, cu o 
zonă la sud care să ne asigure deplina stăpânire a acestei cetăți şi a 
podului militar ce va trebui să-l construim în fața ei. 


Valoarea Cetăţii Silistra 


Pentru mine, cetatea Silistra are o valoare primordială. Pun atâta 
pret pe cetatea Silistra, că dacă Bulgaria nu s-ar fi mărit, aş fi 
aplaudat dacă, pentru obținerea cetății Silistrei, ar fi fost să cedăm 
noi o parte din teritoriul nostru dobrogean actual. Am fi dovedit 
astfel şi mai bine că nu lăcomia sau invidia dictează atitudinea 
noastră, ci o necesitate supremă, o absolută nevoie pentru apărarea 
noastră națională. Fără cetatea Silistra, orice mărire de teritoriu de-a 
lungul graniței actuale lasă granița tot deschisă, fără apărare. 


A vorbi de însemnătatea militară a cetăţii Silistra, este astăzi inutil. 

Strategi eminenti au pus-o în evidență. Ţarul Nicolae I a numit-o 

„Cheia Dunării”. Mareşalul Moltke, în ale sale Note din Turcia, scrise 

pe vremea războiului Crimeii, relevă importanţa ei strategică. De 

fapt, în războiul Crimeii cetatea Silistra a avut un rol de primă 

ordine, oprind înaintarea ruşilor. In războiul ruso-turc din 1828, 
cetatea Silistrei a fost, de asemenea, de o valoare hotărâtoare pentru 
mersul operațiilor militare. 


Şi militarii din veacurile trecute şi-au dat seama de importanța 
strategică a cetăţii Silistra. Aici şi-a concentrat grosul trupelor 
Principele rus, Sviatoslav. Aici s-a întărit milităreşte Mircea cel 
Bătrân. În acest loc sultanii turci au dat lupte îndârjite. 


De altminteri, Silistra e vechea cetate Dorostorum a romanilor şi 
sunt doar ştiute intuiţia militară şi priceperea strategică a romanilor. 


Congresul de la Berlin 


Această cetate care este virtual a noastră, prin dreptul nostru istoric, 
datând de la Mircea cel Bătrân, era să ne fie redată de Congresul din 
Berlin, care a pus pe tapet întreaga chestiune a graniţei dobrogene. 


La acest Congres, când a fost vorba să ni se dea Dobrogea drept 
compensație pentru răpirea Basarabiei, s-a adus în dezbatere fixarea 
graniței sudice a Dobrogei. Reprezentanţii Puterilor, neputând trece 
cu vederea eficacitatea concursului ce am dat Rusiei, au opinat ca 
granița Dobrogei să fie întinsă cât mai spre sud şi să cuprindă şi 
cetatea Silistra. 


Îndeosebi, delegatul Franţei, Waddington, a pledat cauza noastră cu 
multă căldură. Făcând apel la simțămintele de echitate ale 
guvernului rus, care după ce ne oferise singur, la început, toată 

Dobrogea împreună cu cetatea Silistra (ne oferise şi Vidinul!), se 
opunea, la Congresul din Berlin, unei întinderi prea mari a Dobrogei 
retrocedată nouă, Waddington declară că românii au fost tratați cam 
aspru şi că compensatiunea ce li se oferea nu era îndestulătoare. 
Waddington îşi încheia cuvântarea cerând să se acorde României „o 
întindere de teritoriu la sudul Dobrogei, care să cuprindă cetatea Silistra şi 
Mangalia.” 


În acelaşi sens a vorbit şi contele Andrassy, reprezentantul Austro- 
Ungariei şi contele Corti, reprezentantul Italiei, care a precizat, de 
asemenea, ca teritoriul cedat României „să cuprindă şi cetatea Silistra, 
printr-o mai mare sporire a fruntariei meridionale a Dobrogei.” 


Relevând acest apel, principele Gorceacow, primul delegat al Rusiei, 
întrebă „în ce fel s-ar putea exercita generozitatea Rusiei, fiindcă sporirea 
teritoriului Dobrogei s-ar face în dauna Bulgariei, deja considerabil 
redusă.” 


Principele Bismarck, preşedintele Congresului, propunând numirea 
unei comisiuni speciale care să se ocupe cu fixarea, în principiu, a 
liniei de graniță, principele Gorceacow respinge numirea unei 
asemenea comisiuni şi cere să se rezolve chestiunea séance tenante, 
„Chiar cu prețul vreunui act de generozitate din partea Rusiei”. Această 
declarație a lui Gorceacow lăsa să se înțeleagă că Rusia n-ar fi 
departe de a adera la propunerea Waddington-Corti. 


Dar contele Schuvalow, al doilea delegat rus, de conivență cu 
Gorciacow, luă cuvântul şi declară că Rusia n-ar putea consimti la 
propunerea Franţei, „sprijinită şi de restul Europei” şi ceru ca cetatea 
Silistra să nu fie dată României. 


1 Declaraţie făcută de Mihail Kogălniceanu, în 1883, la o întrunire publică 
din Iasi. 

O vie discuţie urmă, în cursul căreia Waddington apără cu energie 
punctul său de vedere, dar Rusia opunându-se, Germania trecu de 
partea ei, Austro-Ungaria o urmă, Anglia se tinu departe de discuție, 
Turcia nu era chemată să se pronunțe, aşa că Franţa şi Italia au 
rămas în minoritate. Numai astfel am fost deposedati, la Congresul 
din Berlin, de cetatea Silistra, după ce, la un moment dat, majoritatea 
Puterilor fusese de părere ca această cetate să fie dată României. 


Când, mai târziu, Comisiunea Europeană însărcinată cu delimitarea 
graniței dobrogene îşi începu lucrările, se făcu din nou propunerea 
ca cetatea Silistra să ne fie încorporată. Îndeosebi, delegatul Italiei, 
colonelul Orero, pledă cauza noastră cu multă staruinta. 


Dar opoziţia brutală a Rusiei făcând orice înțelegere cu neputinţă, 
lucrurile au ajuns în cele din urmă la o mediatiune propusă si 
înfăptuită de Austro-Ungaria, care se opri la o solutiune după care 
fortul Arab-Tabia ne fu cedat nouă, pe când cetatea Silistra cu 
celelalte forturi înconjurătoare fu lăsată Bulgariei. 


Din cele ce preced reiese până la evidenţă că cele mai multe dintre 
Puterile europene erau de acord, ca o dată cu Dobrogea să ne fie 
dată şi cetatea Silistra şi că numai opoziția Rusiei a creat 
împrejurarea că noi n-avem încă această cetate. 


România - Stat dunărean 


Ceea ce a îndemnat mai toată Europa să fie de partea noastră n-a 
fost o noțiune de dreptate abstractă, după care se cuvenea ca noi să 
fim mai bine răsplătiți şi pentru participarea noastră la războiul din 

1877-78 şi pentru pierderea Basarabiei, pe care ne-o răpiră aceia care 
ceruseră cu o umilitoare stăruință concursul nostru. 


Atitudinea Puterilor europene a fost dictată şi de alt considerent. 


Noi avem în constelația Europei caracterul unui Stat dunărean per 
exellentiam. Situatiunea noastră geografică, faptul că suntem aşezaţi 
la gurile Dunării, a îndemnat Puterile europene să ne incredinteze 
nouă apărarea bazinului Dunării de jos. Tratatul din Paris, care a 
urmat războiului din Crimeea şi care a dat naştere României 
moderne, ne-a redat trei judeţe din Basarabia de sud, tocmai spre a 
preciza intenția Europei de a ne încredința nouă stăpânirea gurilor 
Dunării. 

Instituirea Comisiunei europene a Dunării, de către acelaşi tratat, a 
fost o manifestare mai mult a acestei intenţii. lar faptul că tratatul 
din Berlin, care ne-a recunoscut independenţa, atribuie României un 
loc în sânul comisiunii dunărene, alăturea de celelalte Puteri, 
consacră în mod şi mai luminos rolul nostru de Stat dunărean, cu 
misiunea de a garanta libertatea navigatiunii pe Dunăre. 


Dar această libertate devine iluzorie cât timp există de-a lungul 
Dunării fortărețe. Pentru acest cuvânt Congresul din Berlin a cerut 
cu stăruință raderea tuturor fortărețelor de pe țărmul drept al 
Dunării. Raderea acestor fortărețe era o garanţie pentru siguranța 
României. Însuşi Principele Gorceacow a recunoscut aceasta când a 
declarat că „România nu va obține numai în urma războiului la care a 
luat parte recunoaşterea independenței, ci şi distrugerea fortaretelor care 
amenințau siguranța ei.” 


De aici urmează că, în intenţia Puterilor, era să se dea României 
toate mijloacele de apărare. Printre acestea şi posesiunea cetății 
Silistrei, care, prin pozitiunea ei, domină întreaga Dunăre de jos. 


Ergotări nu încap. 

Cetatea Silistra trebuie să fie a noastră şi pentru apărarea siguranței 
noastre şi pentru apărarea Dunării de jos. Cu atât mai mult trebuie 
să fie azi, cu cât e notoriu că bulgarii, nici după treizeci şi cinci de 


ani n-au distrus forturile cetății Silistrei, în ciuda tratatului din 
Berlin, care a cerut raderea lor în răstimp de un an. 


De ce cerem Cetatea Silistrei? 


A 


Azi, revenind la principiile enunțate în sânul Congresului din 
Berlin, care constituie pentru noi un drept juridic, cerem bulgarilor 
cetatea Silistra. Bulgarii, neputând tăgădui temeiul cererii noastre, 
stau la tocmeală şi ne oferă fortul Medgidie-Tabia şi raderea 
celorlalte forturi. Oferta nu e serioasă. Întâi nu putem admite ca 
bulgarii, care au eludat până azi stipulatiunile Congresului din 
Berlin şi n-au dărâmat nici una dintre fortărețele de pe malul lor du- 
nărean — ba, din contra, le-au întărit —, nu se vor schimba deodată, 
spre a-şi tine cuvântul față de noi. Netinandu-si-l, cum e sigur, vom 
avea un imediat prilej de ceartă cu dânşii. 


Apoi, primind numai Medgidie-Tabia, cum am putea tine 
garnizoană acolo? Fiind fatalmente putin numeroasă, garnizoana 
noastră ar fi neîncetat amenințată de garnizoana bulgară, aşezată în 
celelalte forturi ale cetății Silistra. Prezența bulgarilor ar stânjeni 
considerabil mişcarea trupelor noastre, amenințând chiar Ostrovul 
şi Călăraşii. Prezența de trupe bulgare în cetatea Silistra şi în jurul 
Silistrei ar sili trupele noastre la lungi ocoluri, ceea ce e cu totul 
dăunător intereselor unei bune apărări. Fără cetatea Silistrei, armata 
română nu şi-ar putea desfăşura operaţiile de apărare ale Dobrogei. 

Cu cetatea Silistrei in mâinile bulgarilor, suntem oricând amenințați 
de un atac din partea lor, fără posibilitate de a o asedia. 


Nu trebuie să se uite că granița de sud a Dobrogei este o graniță 
deschisă, fără nici o apărare naturală. La câțiva kilometri de dânsa se 
află oraşele Dobrici şi cetatea Silistra, de unde armata bulgară poate 
ajunge, după un marş de o zi şi fără nici o piedică, până în inima 
Dobrogei noastre. 


România neavând în Dobrogea decât o singură cale ferată, linia 
Cernavoda-Constanta, concentrarea de trupe româneşti in această 
provincie devine o neputinţă. Podul de la Cernavodă n-are o linie 
dublă şi apoi acest pod poate fi în permanenţă amenințat de armata 
bulgară sprijinită de cetatea Silistra. Intreb: mai există o singură tara 
în lume care să nu-şi poată apăra o provincie întreagă şi încă o 
provincie de importanța Dobrogei, care dă ţării singurul acces la 
mare? 


Spre a putea aduce la timp trupe în Dobrogea, în caz de conflict, 
avem nevoie de încă un pod peste Dunăre şi acest pod, din motive 
topografice, nu poate fi construit decât în dreptul Silistrei. Ori, cu 
cetatea Silistra în mâinile Bulgarilor ar însemna să lăsăm capul 
acestui pod militar în mâinile duşmanului, ceea ce este o enormitate 
greu de conceput. 


Interesul nostru strategic, dreptul cel mai elementar de apărare, cere 
ca noi să avem cetatea Silistra cu toate forturile ei. 


Bulgarii n-au nici un cuvânt de a se opune. 


Noi nu suntem un Stat cuceritor; în orice caz am dovedit bulgarilor 
în două rânduri că, chiar având intenţii de cucerire, nu în direcţia lor 
le îndreptăm; altminteri am fi ocupat Cadrilaterul. Noi avem numai 
intenții de apărare. Voim ca Dobrogea, pe care am primit-o ca o 


compensatiune pentru Basarabia, să fie a noastră şi să rămână a 

noastră. Dacă bulgarii ar judeca cu rațiune şi nu s-ar lăsa tarati de 
sentimente, ne-ar da ei înşişi cetatea Silistra, căci altminteri, spre a 
ne recuceri Dobrogea ocupată de bulgari, ar trebui să trecem 
Dunărea şi să încălcăm teritoriul lor. 


De altfel şi în intenția Congresului din Berlin a fost de a ne asigura 
deplina posesiune a provinciei noastre transdunărene. Raportând în 
numele comisiunii speciale însărcinată de Congres a studia, în 
principiu, chestiunea granițelor Bulgariei, Principele de Hohenlohe, 
vorbind de granița dobrogeană, afirmă că comisiunea a opinat 
pentru „0 linie, care pornind de la est de Silistra, ar merge până la 
Mangalia, la Marea Neagră. Punctul la est de Silistra nu este încă hotărât; 
dar nu este vorba de o linie strategică; aceasta ca o concesie făcută 
României.” 

Cu alte cuvinte Bulgaria nu trebuie să aibă o pozitiune strategică in 
dauna României, ci, din potrivă, România să aibă toate garanţiile 
strategice pentru apărarea graniței sale. 


Congresul din Berlin nu putea admite altă solutiune, căci altfel crea 
el însuşi cauza unor inevitabile conflicte. 


Războiul româno-bulgar 


Acestea fiind faptele, reiese până la evidență că cerând cetatea 
Silistra, cerem un drept al nostru ca o condiție indispensabilă 
apărării noastre. 


Bulgarii însă nu vor să înțeleagă aceasta. Perfizi şi incdpatanati, ei 
profită de faptul că-i tratam încă diplomaticeşte, spre a nu tine 

seamă de cererea noastră legitimă. Ba au tărăgănat astfel lucrurile că 
litigiul a ajuns să formeze obiectul unei mediatiuni a Puterilor. Fie! 
noi am primit mediatiunea, din deferenta pentru Marile Puteri si 
fiind tari pe dreptul nostru. Avem convingerea că Europa va repara 
azi o greşeală care a dat naştere întregului conflict. Dar dacă dreptul 
nostru nu va avea de corolar dreptatea, dacă vom fi o dată mai mult 
victima unei manevre diplomatice, care va pune calculele altora mai 
presus de interesele noastre, atunci cuvântul Puterilor nu va fi şi 
cuvântul nostru. 


Atunci va trebui să vorbim noi; şi după ce am încercat în zadar 
vorba cu binele, va trebui, o repet, să vorbească glasul tunurilor 
noastre. Drepturile noastre de existenţă şi de apărare sunt drepturi 
sfinte; ele trebuiesc impuse azi cu armele, căci mai târziu bulgarii ne 
vor declara ei război. 


Nu sunt un partizan fervent ai războaielor. Democrat, sunt prin 
esență si pacifist, apreciind cu deosebire binefacerile păcii. Dar sunt 
războaie binecuvântate. Nu, bineînţeles, războaiele de agresiune şi 
lăcomie. Dar războaiele pentru onoarea națională sau pentru 
apărarea existenţei nationale, sunt chiar războaie populare si tara 
întreagă înarmată s-ar ridica ca un singur om. 


Un asemenea război ar fi războiul nostru cu Bulgaria. Am încercat 
toate mijloacele pacifice. Ne-am sleit răbdarea discutând şi 
aşteptând. Dacă bulgarii se vor dovedi pană la urmă incapabili de a 
aprecia răbdarea şi intenţiile noastre pacifice, atunci vor avea, vor 
trebui să aibă războiul cu noi. 


Şi nimeni în lume nu ne va putea imputa că am tăbărât asupra unei 
tari slăbite. Slava Domnului! Bulgarii, care se laudă că sunt Japonezii 
Orientului, se declară gata a continua războiul cu Imperiul otoman. 
Ba se arată bătăioşi şi fata de greci şi sârbi, pe care vor să-i despoaie 

cu toată alianța. Şi apoi, când eşti provocat, când ţi-ai sleit toate 
mijloacele de persuasiune, când ţi-ai pierdut răbdarea, atunci 
recurgi la ultima rațiune. Atunci nu te mai întrebi dacă cel cu care te 
încaieri e slăbit sau nu. Nici bulgarii n-au ținut seamă de extenuarea 
Turciei dupa revolutiuni interne şi războiul cu Italia. Nici puternica 
Anglie nu s-a sfiit să declare război micului popor al burilor. 


Dacă va fi să avem război cu Bulgaria, şi eu unul nu prevăd altă 
posibilitate de a tranşa diferendul cu dânsa, atunci e mai bine să-l 
avem acuma decât mai târziu. Avându-l acuma, vom şterge o 
umilință diplomatică şi vom repara greşeala de a fi stat impasibili în 
tot timpul războiului balcanic. A mai făcut o ţară, în Europa, 
greşeala de a fi stat impasibilă în fața unui război care o interesa de 
aproape: Franţa a lăsat Prusia să ducă pe austrieci la Sadova. Şi 
rezultatul a fost: Sedanul. 


Nu doar că m-aş teme de un Sedan românesc din partea bulgarilor, 
dar nici nu pot admite ca bulgarii să ne provoace şi atitudinea lor, în 
chestia cetății Silistrei, este o provocare la adresa noastră. 


Dacă nu vom obține cetatea Silistra pe căile paşnice, va trebui s-o 
luăm pe calea armelor. Cetatea Silistra e pentru noi viitorul, este 
siguranța națională şi pentru viitorul lor, popoarele fac supremul sa- 
crificiu. 

Decât bulgarii să nu uite un lucru: un război ştii unde începe, dar nu 
ştii unde sfârşeşte. Cetatea Silistra poate fi punctul de plecare al 
unui conflict româno-bulgar, dar nu poate fi şi punctul lui final. Căci 
este evident că pornind să luăm cetatea Silistra, nu ne vom opri 
acolo. Ne vom folosi de prilej spre a regla şi alte chestiuni dintre noi 
şi Bulgaria şi nu vom uita să restabilim echilibrul necesar, 
zdruncinat azi. 

REFACEREA VIEŢII NOASTRE NATIONALE 


Apatie culpabilă 


Războiul balcanic a pus dintr-o dată Statului român toată 
plenitudinea îndatoririlor sale naționale, pe care înainte le bănuia, le 
presimtea numai în mod intuitiv. 


Războiul a fost ca o zguduire dintr-o amorteala. Sub puterea acestei 
zguduiri s-a făcut ca o lumină în sufletul nostru, lumină tristă şi 
descurajatoare, dacă n-ar fi ziua de mâine. 


Am văzut că nu suntem destul de pregătiți sufleteşte spre a valida 
interesele Statului român şi ale întregului neam românesc. 


Războiul din preajma noastră, în care erau în joc atâtea interese 
vitale ale noastre, s-a desfăşurat peripetios, cu victorii răsunătoare şi 
cu înfrângeri teribile, şi pe noi nu ne-a scos din toropeală. Şi când, în 
cele din urmă, sub puterea împrejurărilor, am trebuit şi noi să ne 
spunem cuvântul, l-am spus cu glas moale, cu sfială, ca şi cum n-am 
fi fost convinşi noi înşine de dreptatea cauzei noastre. 

De bună seamă că o asemenea stare sufletească, o asemenea acțiune 
timidă, nu pot fi fără o pricină adâncă. Pricina este: scăderea energiei 
româneşti, slăbirea nervului vital al poporului român. 


Pe urma acestei sleiri a forțelor româneşti, am oferit lumii 
spectacolul unei lânceziri ruşinoase. S-a cutremurat văzduhul la 
strigătele de triumf ale Statelor balcanice, a rămas uimită lumea de 
puterea de expansiune a naționalismului unor popoare mici, plecate 
să doboare un imperiu care se mai bucură de un renume militar şi 
noi am stat inerti şi nici nu ne-am dat în primul moment seama că 
interesele noastre cele mai vii erau târâte în vuitoare. 


Am continuat să ducem o viata de risipă şi huzur, abia turburată de 
un verbiaj patriotic. 


Împrejurările politice au voit ca în toiul conflictului balcanic să avem 
alegeri legislative generale. Ei bine, aceste alegeri, care urmau să dea 
un Parlament chemat să imprime, în momente mari, o directivă 
conştiinţei naționale, au avut loc într-o acalmie dusă pană la 
nepăsare. lar noul Parlament, convocat tocmai când interesele 
externe primau totul, s-a ferit să deschidă o dezbatere asupra 
politicei externe, continuând astfel o fatală tradiție după care 
chestiunile externe rămân interzise Poporului român. 


Cauzele apatiei 


Această renunțare a unei națiuni la dreptul ei de a-şi dezbate 
interesele, are la noi o explicaţie foarte firească. Guvern, Parlament, 
aproape toată clasa noastră conducătoare, nu quintesentiaza 
interesele poporului român. Rezemându-se pe un regim electoral 

care înlătură marile mase româneşti de la manifestarea vieții 
publice, politica României e un sport pentru unii, un mijloc de 
căpătuială pentru alții si un instrument de aservire pentru toți. 
Interese de coterie, lupte de parvenire individuală, veleitati, adesea 
nelegitime, de preponderență şi o tendinţă neînfrânată de a exploata 
banul public, iată elementele politicei româneşti. 


Cu asemenea elemente, interesele neamului sunt primejduite, iar 
izvoarele lui de viață secate. 


La sate avem o populatiune analfabetă, care trăieşte în ignoranță si 
mizerie şi despuiată de toate drepturile. La oraşe avem cohorte de 
bugetivori şi o puternică burghezime străină. 


Taranimea română moare de foame pe pământul pe care îl 
munceşte, prada tuturor bolilor care provoacă o mortalitate 
decimantă şi mai e asuprită de o birocratie coruptă şi nemiloasă. 


Ea n-are nici un mijloc de emancipare. 


Politiceşte, țăranul român e dezmostenit; declarat minor, îi s-a luat 
dreptul de vot direct. 


Economiceste este aservit de două ori: de proprietari şi de arendasi. 


Cât despre orăşean, el este sau depravat de lupte politice înjositoare 
sau lăsat cu sufletul pustiu de un învățământ care nu-i dă decât 
utilitarismul. 


În asemenea condițiuni, clasa conducătoare, eterogenă în bună 
parte, nici nu poate fi primenită cu elemente viguroase luate din 
trunchiul românesc. Puținele elemente de jos care ajung sus, nu pot 
ajunge acolo decât printr-un purgatoriu de-a-ndoaselea: lepădându- 
se de toate însuşirile bune cu care au pornit. 

In asemenea condițiuni nu mai e nici o mirare că orizontul românesc 
e îngustat. În loc de a îmbrăţişa, cu sufletul curat, toate problemele 
care se pun neamului nostru, cei mai mulți nu văd decât interesul 
zilei de azi şi grija meschină a zilei de mâine. 


Pe când alte popoare îşi prepară destine a căror înfăptuire vor răni 
adânc inima românismului, noi abia dacă simţim o tresărire. 


Trăim în neştire. 


Nu vedem şi nu înțelegem că Statul nostru e amenințat din toate 
părțile şi că mai presus de existența lui stă însăşi existența 
românismului. 


O schimbare se impune 


A venit totuşi momentul să ne întoarcem către noi înşine, să ne 
coborâm în suflete şi să purcedem acolo la o revizuire a conştiinţei 
noastre naționale. 


Aşa ca până acum nu mai poate merge. 


Când alte națiuni din jurul nostru, duşmane nouă, se întăresc, 
renasc, nu ne mai este iertat nouă să avem preocupările mici şi 
patimile mari de până azi. 


Trebuie să păşim pe o cale largă, spre acele reforme adânci, pe care 
le reclamă interesele Statului român şi interesele românismului 
întreg. 


Să tămăduim relele de care suferim şi care provoacă starea de azi. 

Taranimea noastră nu mai poate rămâne servă pe pământul ei. Fără 
a tăgădui importanța socială a proprietății mari, mai ales când 
această proprietate se află în mâinile unor elemente aborigene, 
trebuie recunoscut că starea de quasi-iobăgie a țăranilor noştri 
constituie o primejdie. Ea lasă pe țărani în prada celei mai groaznice 
dependențe: dependența economică, slăbind însuşi substratul 
apărării naționale. Numai țărani stăpâni pe un petec de pământ care 
îi hrăneşte, pot fi soldaţi cu avânt, fiindcă au pentru ce se lupta. 
Înainte de a vedea Patria, moşia tuturor, țăranul vede petecul lui de 
pământ. Nu mai putem dar lăsa pe țărani în starea economică în 
care se găsesc azi. Împroprietărirea lor se impune imediat, în stil 
mare. 


E singurul mijloc prin care li se poate îmbunătăți soarta. Obstiile de 
arendare, pentru care Statul face atâta, constituie o îndrumare 
greşită, fiindcă arendăşia nu e decât prelungirea unei servituti şi sub 
raportul național, ea nu va ataşa niciodată pe țărani de solul pe care 
îl muncesc. Arendăşia e un mijloc de speculă trecătoare, pe când 
împroprietărirea creează legături indisolubile între țărani şi solul 
national. De acest adevăr trebuie să ne pătrundem toți şi dacă n-a 
rămas alt chip de împroprietărire decât printr-o lovitură de Stat, ca 
în 1864, să se recurgă la asemenea lovitură. Şi va binemerita acela 
care, înfruntând cerbicia partidelor politice, va îndrăzni s-o facă. 


Dar înzestrarea țăranilor cu pământuri de muncă trebuie să fie 
completată de înzestrarea lor cu dreptul de vot. Dezrobirea 
economică a ţăranului trebuie să fie însoțită de emanciparea lui 
politică. Altminteri țărănimea va rămâne la discretia birocratiilor 
venale şi arbitrare care vor exercita asupra ei toate opresiunile. 


Chemarea țăranilor la viața publică, de care stau astăzi departe, va 
avea de urmare că interesele țării nu vor mai fi tarmurite în cadrul 


37 


strâmt al unei clase care, nevenind in contact cu poporul, nu se 
poate inspira de la adevăratele lui interese. 


Acordarea votului universal, direct egal şi secret, se impune dar ca o 
necesitate absolută pentru primenirea vieții noastre politice. Votul 
universal va trezi toate energiile naționale şi le va da acces acolo 
unde ele se pot desfăşura spre binele obstesc. Tara va câştiga astfel 
un domeniu nedestelenit încă, unde îşi va recrută elementele 
necesare progresului ei. 


Dar pentru ca votul universal să poată da toate roadele aşteptate de 
la dânsul, va fi nevoie să se lărgească în acelaşi timp învățământul 
public. Satele noastre n-au şcoli şi şcolile pe care le au n-au 
învățători. În asemenea condițiuni cresc generatiuni de țărani, care, 
ca şi generațiile trecute, rămân într-o stare culturală cu totul 
înapoiată. O țărănime ignorantă, analfabetă, dublează primejdia 
unei țărănimi semi-iobage. Ea e susceptibilă de toate aservirile, de 
toate asupririle şi n-are putinţa de a-şi ridica privirea spre un orizont 
mai înalt. Numai țărani înstăriți economiceşte, liberi politiceşte şi 
scoşi din ignoranță, pot da țării substratul durabil de existenţi şi 
încrederea în viitor. 


La oraşe avem de tămăduit rele nu mai putin mari. Aici avem lenea, 
dorul de huzur, egoismul şi pornirile cele mai utilitariste. Dacă peste 
satele României s-a lăsat zăbranicul negru al mizeriei şi al ig- 
norantei, deasupra oraşelor noastre nu luceşte nici un ideal. O 
funcționărime trândavă, politicieni ambiţioşi, o spuză de oameni de 
afaceri, iată ce alcătuieşte oraşele noastre şi ce dă colorit României 
de astăzi. 


Lipsa de ideal a contaminat toate straturile noastre urbane, de sus şi 
de jos. Până şi aceia care ar trebui să trăiască sub drapelul sfânt al 
jertfelor şi dezinteresării patriotice, fiind accesibili pornirilor celor 

mai înalte, au fost contaminati de aceasta racilă a societății noastre. 
În tot timpul conflictului balcanic, am fost dureros impresionat de 
inactiunea tineretului nostru, a studenţilor noştri. Ei, care ar fi 
trebuit cei dintâi să vibreze de pasiune patriotică, studenții, care ar fi 
trebuit să fie deşteptătorii energiei nationale, au rămas inerti, ca şi 
cum primejdiile ce ameninţă tara nu i-ar privi. Dascălii lor, de ieri şi 
de azi, n-au ştiut să trezească într-înşii fiorul patriotismului ; 
absorbiți de preocupări materialiste, studenţii noştri au fost martorii 
muti şi impasibili ai unor evenimente care angajează viitorul nostru. 


În contra unei asemenea stări de dezagregare sufletească, trebuie să 
reacționăm din toate puterile noastre şi cât mai curând. Neamurile 
celelalte merg înainte. Istoria nu aşteaptă. Dacă nu ne vom pregăti 
pentru evenimentele ce se vor ivi, evenimentele vor lua un curs fatal 
nouă. 


Trebuie dar să refacem şi la sate la oraşe bazele vieții noastre 
naționale. Fiecare să fie chemat la datoria lui; fiecare să aducă 
prinosul muncii sale. Solicitudinea pentru cele obşteşti să devină 
lege. Interesul particular, mai ales interesul egoist şi de parvenire 
necinstită, să amuteasca înaintea interesului general. Politicienii să 
devină, dacă se mai poate, oameni politici care să cuprindă cu 
mintea şi cu inima toate nevoile României. Căpătuirea bugetară să 
înceteze; luptele de preponderență personală să facă loc unei 
emulatiuni pentru binele general. 


Ne trebuie profesori de energie, care să ne dea vlagă şi curajul de a 
voi. România nu mai este la o cotitură. A ajuns la un punct 
culminant, unde e să se hotărască de soarta ei. Ea este bătută acolo 
de vânturi duşmane ce vin din toate părțile. Dacă nu ne vom întări 
în aşa fel ca să rămânem neclintiti, atunci se va isprăvi eu noi ca Stat. 

Soarta noastră stă in mâinile noastre. Dacă vom sti să apucăm pe 
căile drepte şi bune, păşind cât mai repede la prefacerea temeliilor 
vieții noastre nationale, atunci vom putea da neamului nostru 
mijlocul de a-şi înfăptui destinele sale. 

MILITARISM. POLITICA NATIONALA. ROMANISM 


Importanța noastră etnică 


Absorbit de opera necesară de renaştere şi consolidare şi săvârşind 
şi greşelile pe care le-am arătat, poporul român nici nu şi-a dat 
seama de însemnătatea destinelor sale şi nu le-a văzut în toată 
deplinătatea luminii lor. 


In primul rând nu a înţeles că românismul nu se reduce la Statul 
român. 


Românii nu locuiesc doar numai România liberă, ci şi ținuturile 
vecine. Dacă au durerea de a nu trăi în cadrul aceluiaşi Stat, au cel 
putin mângâierea de a se simţi laolaltă. În toate părţile care în- 
conjoară România liberă, viețuiesc mase compacte şi omogene de 
români. Pentru aceste mase, România liberă e un nucleu, iar pentru 
acest nucleu, masele româneşti înconjurătoare sunt, nu numai un 
tampon pentru ciocnirile eventuale, ci şi un factor hotărâtor. Orice 
lovitură adusă românismului din România liberă, trebuie să treacă 
peste corpul şi prin sufletul românilor din vecinătatea ei. La rândul 

ei, România liberă trebuie să apere, cu brat ocrotitor, pe românii de 
pretutindeni. 


România, grație unității sale etnice, nu este numai un stat, ci şi o 
națiune şi când o naţiune mai are norocul de a fi înconjurată la toate 
hotarele sale de o mare imensă numai de frați te întrebi ce nu ar 
putea face această națiune dacă ar fi conştientă de unitatea sa 
națională? 


Credo national 


Ce viitor strălucit ar putea avea Patria noastră dacă s-ar lucra în 
numele acestei idei naționale şi dacă educatorii noştri sau oamenii 
noştri de stat ar ascute cea mai puternici armă ce există între 
popoare pe lume: sentimentul național. 


Trezirea conştiinţei nationale şi chemării poporului român de 
pretutindeni la dezbaterea soartei lui, în aceasta stă: viitorul Patriei 
noastre. 


Tara noastră însă trece în aceste grele momente, din cauza acestei 
lipse de credo național, printr-o criză generală de tot soiul: criză 
națională, criză morală, criză de patriotism. De aici urmează, ca o 
necesitate absolută pentru Statul român, datoria de a face o politică 
națională. Dar o asemenea politică presupune nu numai conştiinţa 
clară a intereselor românismului de pretutindeni, ci şi o energie în 
acțiune. 


Marele păcat ce l-am săvârşit până azi—şi care explică toată 
slăbiciunea noastră — este că n-am avut până azi curajul de a 

desfăşură o asemenea energie. Am fost mulțumiți că am fost lăsaţi să 
trăim şi n-am îndrăznit a ne spune cuvântul nostru ca Neam. 


Am privit cu durere cum românii din Basarabia sunt 
deznationalizati cu brutalitate şi dezradacinati de pe pământul lor 
strămoşesc şi n-am cutezat să rostim o protestare. Am văzut cum 
românii din Ardeal şi din Bucovina sunt despuiati de drepturile lor 
şi stanjeniti în viata lor etnică şi ne-am mărginit la câteva vagi 
demonstratiuni. 


Acestei crize se datoreste timiditatea noastră dusă până la lasitate, 
care a încurajat până şi micile State din Balcani să încalce drepturile 
românilor din acele locuri şi noi n-am făcut nimic. 


Această lipsă de demnitate şi mândrie nu se poate explica decât prin 
faptul că n-am fost conştienţi de drepturile şi datoriile noastre. Nu 
ne-am cunoscut măcar puterea. Suntem doar 16 milioane de români. 
Suntem națiunea cea mai compactă din răsăritul Europei. Statul 
român liber e un factor hotărâtor în politica orientală. Imparatii mari 
şi puternice au nevoie, în împrejurări grele, de concursul şi de 
prietenia lui. Aceasta s-a văzut, mai ales, în cursul ultimelor 
evenimente din Balcani. Dar noi n-am ştiut să dăm valoare acestor 
factori. 


Am comis greşeala de a ne înfeuda, până la subjugare, politicii 
austro-ungare şi făcând aceasta, n-am avut măcar curajul de a cere 
Statului căruia ne-am înfeudat să trateze mai omeneşte pe românii 
din cuprinsul lui. 


Toate acestea dovedesc că politica noastră externă, întocmai ca şi cea 
internă, se inspiră foarte putin de la adevăratele interese româneşti. 


Rămâne să îndreptăm ce am greşit până azi. De aici încolo va trebui 
să ducem o politică adevărat națională, având curajul pe care îl 

Inarmări 


Spre a duce o asemenea politică trebuie ca românismul să fie tare. 
Tăria lui nu poate veni decât de la înarmarea lui. 


Trăim într-o epocă războinică. Fiecare Stat se înarmează, pe o scară 
vertiginoasă. Germania dă tonul. Ea urcă efectivul de pace al 
armatei sale de uscat la 850.000 oameni şi cheltuiala de un miliard, 
necesitată la început de noul ei contingent, va fi acoperită dintr-o 
dată printr-un impozit asupra averilor. Franța nu rămâne în urmă. 
Superioară Germaniei în mijloace financiare, ea îi este inferioară prin 
numărul populaţiei şi de aceea nu se sfieşte să revină la serviciul de 
trei ani, răpind încă un an tinerimii franceze, cu asentimentul 
entuziast şi zgomotos al acestei tinerimi din Republica lui Hervé. 


Nu mai vorbim de înarmările Rusiei, care e o vastă cazarmă şi de 
înarmările echivalente ale Austro-Ungariei. Până şi Statele mici din 
Balcani, sleite azi de război, nu vor cruța nici o sfortare spre a se 
înarma din nou. 


In mijlocul unor asemenea pregătiri trebuie să ducem şi noi o 
politică de militarism acut. Nu trebuie să cruțăm nici un sacrificiu. 


Orice român valid sau mai puţin valid, numai în stare să poată purta 
o armă, trebuie să fie pus pe picior de război. Suntem în Regatul 
liber peste şapte milioane de români. Putem şi trebuie să avem o 
armată de şapte sute de mii oameni pe picior de război. 

Cu cele trei sute de mii baionete ale românilor din Austro-Ungaria, 
românismul va reprezenta o forță de un milion de ostaşi viteji, pe 
care nici un Stat din lume nu ar putea-o nesocoti. 


Întărirea sufletească 


Dar înarmarea noastră nu trebuie să se oprească la cazarmă. Trebuie 
să ne armăm şi sufletele. Din şcoală încă să se facă pregătirea 
militară. Învățământul public sa ne educe pentru apărarea naţională. 
Generaţia tânără să fie crescută în cultul patriotismului şi al 
militarismului.  Dascălii să vorbească copiilor de idealul 
românismului şi de datoria de a-l apăra cu sufletul, cu pieptul şi cu 
braţele lor. Numai crescând astfel tinerele generatiuni, le vom forma 
un creier militar şi o inimă vitează de român. Altfel le vom expune 
moleşirii care este preludiul pieirii atunci când alții se otelesc. 


Regret că s-a desființat din şcolile noastre educaţia militară. Pentru 
mine micii dorobanţi erau un simbol şi o speranţă şi acel care i-a 
desființat, a comis o crimă contra neamului nostru. Căci senti- 
mentele care se insuflă în frageda copilărie rămân şi noi avem 
nevoie de sentimentul militar ca de un substrat sufletesc, ca o 
reacțiune contra moleşirii. 


De asemenea să favorizăm cât mai mult înființarea de societăți de 
tir, de gimnastică şi alte exerciţii fizice care sunt pentru tineri o 
otelire. 


Scoala şi cazarma să fie cele două izvoare de energie națională. Şcoala 

încredințată unor dascăli conştienţi de menirea lor patriotică si 

cazarma lăsată pe seama ofițerilor care, spre a fi buni dascăli şi ei, să 

fugă de viata uşoară şi să-şi caute multumirea in îndeplinirea 
riguroasă a datoriilor lor. Împreună cu biserica, şcoala şi cazarma să 
fie un templu de cultură națională. 


Ştiu că opera militară care ni se impune, ca o necesitate inexorabilă, 
va cere Statului sacrificii uriaşe. Tara noastră e încă săracă şi făcând 
sacrificii mari pentru armată, Statul român va fi silit să se sustragă 
altor îndatoriri. Dar nici aceasta nu se poate, căci progresul lui s-ar 
opri. De aceea trebuie să facem totul pentru dezvoltarea economică 
a țării şi ca Statul să aibă mijloacele necesare, o reformă bugetară se 
impune, pe baza introducerii impozitului progresiv pe venit. 


În acelaşi timp să se pună capăt oricărei risipe, căci — încă o dată— 
prima noastră datorie e să cheltuim pentru armament şi pentru 
întreținerea unei armate numeroase şi puternice, scut de apărare 
pentru Statul român şi chezăşie de siguranță pentru românismul 
întreg. 


O nouă politică externă 


Bizuindu-se pe o asemenea armată, România va putea inaugura o 
nouă politică externă, liberă, demnă şi în conformitate deplină cu 
interesele româneşti. 


Această politică n-are de ce fi agresivă. Noi încredințăm întregirea 
Neamului românesc operei timpului, care o va săvârşi atunci când 
ea va decurge ca o fatalitate istorică. Pentru acest cuvânt nu văd nici 
un inconvenient ca Statul român să-şi dezvolte politica lui externă în 
înțelegere cu Monarhia habsburgică. Este adevărat că dualitatea 
austro-ungară are o parte cu care nu ne putem nicidecum împăca. 

Maghiarii, brutali si urmărind tendințe de heghemonie, nu vor sa 
înțeleagă că pe ei, ca şi pe noi, îi ameninţă aceiaşi primejdie: 
Slavismul. In loc să caute să se apropie de noi, se îndepărtează, prin 
politica lor de ură fata de românii din Ardeal. 


Am încredere în vitalitatea şi în puterea de rezistență a românilor 
din Ungaria şi nădăjduiesc că lupta lor de emancipare va fi 
încoronată de succes. 


Dar dacă nu le putem da decât un concurs țărmurit de raporturile de 
la Stat la Stat, aceasta nu infirmă rațiunea superioară de a merge cu 
politica austriacă. Austria, de bine de rău, nu înăbuşe viața națională 
a românilor din Bucovina. Acolo românii luptă contra elementului 
rutean şi a altor elemente duşmănoase românismului, dar impulsul 
nu vine de la guvernul central. De aceea putem merge prea bine cu 
Austria pe tărâmul accidentat şi prăpăstios al politicei 
internaționale. 


Singuri nu putem rămâne, fiindcă nici un Stat din Europa nu stă 
singur. Marea şi puternica Britanie şi-a părăsit „splendida izolare” 
de odinioară şi s-a alipit de Franţa şi Rusia. România, stat mic, oricât 
de întărit ar fi, trebuie să-şi caute şi ea aliați. 


Noi avem un motiv hotărâtor de a căuta asemenea tovărăşii. Suntem 
aşezaţi la o răscruce a slavismului. Pe noi ne amenință necurmat 
puterea de expansiune a Imperiului Rus, a cărui politică internă şi 
externă este negatiunea oricărei vieți libere şi nationale. 

Aliante militare 


In fata unei asemenea primejdii, trebuie să fim veşnic cu ochii de 
veghe. Şi fiindcă singuri suntem prea slabi, trebuie să ne alipim de 
singura Putere — Austria — care, ca şi Statul nostru, are de atinut 
calea slavismului. Alipirea noastră de Austria, fără a avea un 
caracter de înfeudare şi subordonare, poate avea totuşi caracterul 
unei federări, pregătire a acelei Confederatiuni care va strânge şi 
mai bine laolaltă rândurile românismului. 


Dar nu numai înspre partea Austriei trebuie să căutăm un punct de 
sprijin. Şi de la Sud, de peste Dunăre, suntem amenințați de 
primejdia slavă a Bulgariei. 


Manifestarea acestei primejdii o avem astăzi sub o formă destul de 
crâncenă. A crede că am putea întreține în viitor raporturi de 
prietenie cu Bulgarii, ar fi o iluzie periculoasă. Bulgarii n-au nici un 
punct de atingere morală cu noi. Politica lor de expansiune are ca 
obiect o provincie românească. Manualele lor din şcoli şi din armată 
vorbesc de Dobrogea ca de un ţinut bulgăresc neeliberat. Tăria 
Statului român este pentru dânşii o piedică şi o umilire. Ei îşi cresc 
generaţiile în duşmănirea României şi le pregătesc pentru un atac 
împotriva noastră. Asemenea stare de fapt zădărniceşte cu totul 
visul unei Confederații Balcanice. Am avut şi eu această iluzie. Dar 
după cele întâmplate, după ce bulgarii şi-au arătat adevăratul lor 
suflet, adevăratele lor veleitati, nu mai pot avea această iluzie, când 
cruda realitate ni-i arată duşmani de moarte. 


Dar dacă o Confederație Balcanică întreagă este de azi înainte 
exclusă, nu e un cuvânt ca să nu se încerce o confederație parțială. 
Avem în vecinătatea noastră un aliat prețios şi firesc, poporul sârb. 
Cu poporul sârb n-am avut niciodată şi nu vom avea nici în viitor 

nimic de împărțit. El e accesibil civilizatiunii. Are, ca şi noi, milioane 
de frați asupriti de dominaţia maghiară. Acest fapt singur constituie 
un cuvânt temeinic al unei colaborări sârbo-romăneşti. 


Dar mai există un alt motiv, tot atât de hotărâtor. Sârbii sunt 
duşmăniți de bulgari, care le pretind teritorii locuite de sârbi. 
Tendintele de deznaționalizare ale bulgarilor le sunt cunoscute. 
Pentru mulți patrioți sârbi eventualitatea unui conflict cu bulgarii 
este o necesitate. În vederea acestui conflict, sârbii vor căuta 
prietenia noastră. Unii bărbaţi de Stat sârbi, mai pătrunzători, văd 
de pe acum necesitatea acestei prietenii. O scrisoare publicată deu- 
năzi de către o persoană autorizată, care destăinuieşte înclinarea 
Serbiei de a încheia cu noi un pact contra Bulgariei, este o 
confirmare în acest sens. O colaborare sârbo-românească nu e numai 
de dorit, dar ea trebuie căutată şi o convenţie ofensivă şi defensivă 
trebuie încheiată, între noi şi ei, contra Bulgariei. 


Această colaborare ar putea fi desăvârşită printr-un acord cu 
Muntenegru şi Albania. 


Sârbii, care au şi ei a-şi îndrepta privirea spre frontiera maghiară, 
vor înţelege în scurt timp, de îndată ce se va risipi fumul războiului 
actual, că nu trebuie să aibă nici o veleitate asupra Albaniei. In fata 
primejdiei bulgare, ei se vor apropia şi de albanezi. 


Noi avem şi un alt cuvânt de a ne apropia de albanezi. Albania e 
locuită de o numeroasă populatiune românească. Poporul albanez se 
arată gata a-i recunoaşte drepturile nationale. O politică de in- 
telegere între Statul român şi Albania va favoriza şi mai mult aceste 
dispoziţii. 

Prin urmare: o acțiune paralelă între România şi Austria la Nord şi 
la Est, o acțiune paralelă între România şi Serbia, Muntenegru şi 
Albania, la Sud şi la Vest, iată care trebuie să fie punctele cardinale 

ale politicii externe a Statului român. Din inima Austriei, de la 
Viena, trecând prin Cernăuţi şi Bucureşti şi mergând spre Belgrad, 
Cetinie până la Sud, la Valona: o singură directivă, o singură 
acțiune. 


Această acțiune este cu atât mai necesară, cu cât evenimentele de 
astăzi, din Balcani, nu sunt ultimele evenimente războinice de acolo. 
Cortina istorică pe care a lăsat-o prăbuşirea Turciei se va ridica şi 
atunci vom avea noi teatre războinice. Turbulenta bulgarilor şi 
perfidia grecilor vor da naştere la noi lupte sângeroase. 


Ameninţată necontenit de la Nord, România va fi târâtă si de 
evenimentele de la Sud. Ea nu va mai trebui să fie atunci cum a fost 
de astă dată: slabă, dezorientată, inconştientă de drepturile şi 
datoriile sale. Întărindu-se fără încetare, cu toate resursele energiei 
sale şi asigurându-şi un sistem de alianțe defensive, fireşti şi 
folositoare, ea va putea privi cu încredere viitorul şi va putea da 
evenimentelor un curs favorabil intereselor sale. 


Atunci românismul va fi în adevăr ceea ce trebuie să fie: o forță reală 
de progres şi civilizatiune, care va garanta existența noastră în vecii 
vecilor. 

